പെഗാസസ് ചാരപ്പണിയില് അന്വേഷണം സമ്മര്ദം ചെലുത്തി യുഎസും ന്യൂഡല്ഹി പെഗാസസ് ഫോണ്ചോര്ത്തലില് നടപടിയെടുക്കണമെന്ന് ഇസ്രയേലിനോട് അമേരിക്ക. സത്യാവസ്ഥ പുറത്തുകൊണ്ടുവരണമെന്ന് ഫ്രാന്സ് ആവശ്യപ്പെട്ടതിന് പിന്നാലെയാണ് യുഎസ് ഇടപെടലെന്ന് വാഷിങ്ടണ് പോസ്റ്റ് റിപ്പോര്ട്ടുചെയ്തു. പല വിദേശരാജ്യങ്ങളും ജനാധിപത്യത്തിന് നേരെയുള്ള കടന്നാക്രമണമെന്ന നിലയില് ഫോണ് ചോര്ത്തലിനെ ഗൗരവത്തില് കാണുമ്ബോള് മോഡി സര്ക്കാര് മൗനത്തില്. യുഎസ് പ്രസിഡന്റ് ജോ ബൈഡന്റെ മധ്യേഷ്യന് ഉപദേശകനായ ബ്രെറ്റ് മക്ഗുര്ക് കഴിഞ്ഞ ദിവസം വൈറ്റ്ഹൗസില് ഇസ്രയേല് പ്രതിരോധമന്ത്രാലയത്തിലെ ഉന്നത ഉദ്യോഗസ്ഥനായ സൊഹര് പല്ട്ടിയുമായാണ് പെഗാസസ്വിഷയം ചര്ച്ച ചെയ്തത്. സൈബര് ചാരപ്പണി തടയാന് പുതിയ നിയന്ത്രണം വേണമെന്ന് യുഎസ് കോണ്ഗ്രസ് അംഗങ്ങള് ബൈഡനോട് ആവശ്യപ്പെട്ടു. കൈയോടെ പിടിച്ച് ഫ്രാന്സ് പെഗാസസ് ഫോണ് ചോര്ത്തല് യാഥാര്ഥ്യമാണെന്ന് ഫ്രാന്സിലെ ദേശീയ സൈബര് സുരക്ഷാ ഏജന്സിയായ എഎന്എസ്എസ്ഐ സാങ്കേതിക പരിശോധനയില് കണ്ടെത്തി. അന്വേഷണാത്മക ഓണ്ലൈന് മാധ്യമമായ മീഡിയാപാര്ട്ടിലെ രണ്ട് മാധ്യമപ്രവര്ത്തകരുടെ ഫോണിലാണ് തെളിവുകള് ഫ്രഞ്ച് ഏജന്സി കണ്ടെത്തിയത്. പ്രധാനമന്ത്രി നരേന്ദ്ര മോഡി പ്രതിക്കൂട്ടിലുള്ള റഫേല് യുദ്ധവിമാന അഴിമതി ഇടപാട് പുറത്തുകൊണ്ടുവന്നത് മീഡിയാപാര്ട്ടായിരുന്നു. ആദ്യമായാണ് ഒരു സര്ക്കാര് ഏജന്സി പെഗാസസ് ചോര്ത്തല് സ്ഥിരീകരിച്ചത്. മോഡി സര്ക്കാര് വിഷയം ചര്ച്ച ചെയ്യാന് പോലും തയ്യാറല്ല. ലോകരാജ്യങ്ങളുടെ സമ്മര്ദ്ദത്തെ തുടര്ന്ന് എന്എസ്ഒ ഓഫീസില് ഇസ്രയേല് റെയ്ഡ് നടത്തിയിരുന്നു.